É bɔ́n bóé bə́lɛ́ yā bə́ ngátádi byáli bə́ ngátoŋ Sául á bītá. Bə́ tɔ̄á mwé nâ: Eliav ǹtól, Avinadav, ebədan ńtól ai Shama yǎ á ngābə́ é mɔ́n lála. 14Dávid énye a ngábə́ mɔ́n mvūa. Miǹtól mí bə̄bə́nyāŋ mílɛ́ mí ngátoŋ Sául. 15Dávid ǎ fəməŋə kǎd kódō ábə̄ Sául a kələ nɔ́nī mīńtómbá mí ésīá á Bɛ́telehɛ́m. 16É mān Fīlísta nyɔ́ ā kwî kíkídígi ai ngǒgógóle a zaa tə́bə̄ nálā mə̄lú məlú mə̄wóm mə́nyi. 17Ńdɔ Yesé ā zu dzó ai mɔ́n wē Dávid nâ: “Nɔŋɔ́ bə̄bə́nyɔ̄ŋ ḿbəgə óvug óvə́ga ǹyáŋán ai bəḿbāŋála awômo ó vólō bɔ́ kə́ və̄ á ńkān bítá. 18Bíkɔ̄g mə́nyáŋ áwômo bí ó kə̄ byá və̄ ńkúkúmá wābán. Ó fə̌b fə bəbə́nyɔ̄ŋ, ngə́ mam mâwulu m̀bəŋ ó yə̌m fə̄ é bod bân bɔ́ bə́ nə́. 19Sául bân bɔ́ bə́ nə ai Ísraɛ̂l bə́sə bə̄vɔ́g bə́ lúmuŋan ai Bəfilísta á ḿbīgīlí yǎ Ela. 20Ńdɔ̄ Dávid a ngákódō á sí ai ndib kídí a lígí mīńtómbá míé ábə ǹnɔ́ni m̀fə́, ńdɔ a ngánɔŋ é byə́m bī, énye ǎ kə̄ nyɔ́ anə́ ḿból Yesé á ngābénde nyé. Á kwí á ngākə kwí á ńkān bítá bod bə́ ngōmolán fɔ̄ɔ̄ bīkígá bítá. 21Ísraɛ̂l bə́ límí ńsāmbá ńkōl nyū, Bəfilísta bɔ̂ bə́ límí éńgwābán á ńnamín á yād. 22Ńdɔ̄ Dávid a ngálíg ai ǹkála mim̀bəgə é byə́m á ngásɔ́ ai byá a kə́ ḿbīl á mə̄lúman. Á kwí á ngākwí, ńdɔ ǎ man sǔg bə̄bə́nyāŋ.